1608.
Na osnovu člana 19 stav 1 Zakona o komunalnim djelatnostima ("Službeni list CG", br. 55/16, 74/16, 2/18 i 66/19), i člana 73 stav 1 tačka 2 Statuta Prijestonice ("Službeni list Crne Gore - Opštinski propisi", br. 49/18, 09/19 i 17/21), Skupština Prijestonice Cetinje, na sjednici održanoj 29.09.2022. godine,donosi
ODLUKA
o komunalnom redu
("Službeni list Crne Gore - opštinski propisi", br. 050/22 od 19.10.2022)
I OSNOVNE ODREDBE
Predmet
Član 1
Ovom odlukom propisuju se opšti uslovi održavanja komunalnog reda i mjere za njihovo sprovođenje na teritoriji Prijestonice Cetinje (u daljem tekstu: Prijestonica), u odnosu na:
   1) uređenje naselja,
   2) održavanje čistoće, zaštitu i čuvanje javnih površina,
   3) uklanjanje snijega i leda,
   4) upravljanje javnom rasvjetom,
   5) održavanje mostova i otvorenih plaža, obala rijeka, jezera, otvorenih odvodnih kanala i sl.,
   6) održavanje javnih toaleta,
   7) sprječavanje narušavanja komunalnog reda bukom,
   8) druga pitanja od značaja za korišćenje, čuvanje i održavanje javnih površina, komunalne infrastrukture, objekata, uređaja, opreme i sredstava za obavljanje komunalne djelatnosti i zadovoljenje javnog interesa u komunalnoj oblasti.
Rodna senzitivnost
Član 2
Izrazi koji se u ovoj odluci koriste za fizička lica u muškom rodu podrazumjevaju iste izraze u ženskom rodu.
Komunalni i drugi objekti
Član 3
Komunalni objekti u smislu ove odluke su:
   - fontane, javne česme, protivpožarni hidranti;
   - objekti, uređaji i instalacije javne rasvjete,
   - rekreativne površine i dječja igrališta;
   - kupališta;
   - javni toaleti;
   - urbani mobilijar (zaštitno-ukrasni stubići, zaštitne kugle, zaštitne ograde, korpe za otpatke, suncobrani, klupe, žardinjere, saksije, oprema za dječje igralište, i dr.);
   - otvoreni odvodni kanali na javnim površinama;
   - privremeni objekti namijenjeni za komunalne usluge i infrastrukuturu u funkciji obavljanja komunalnih djelatnosti, u skladu sa podzakonskim aktom kojim se propisuju vrste privremenih objekata;
   - poklopci na otvorima šahtova i rešetke na otvorima slivnika;
   - drugi objekti, oprema i uređaji u funkciji obavljanja komunalnih djelatnosti.
Član 4
Zabranjeno je:
   - korišćenje komunalnih objekata, suprotno njihovoj namjeni;
   - uništavanje, oštećivanje i neovlašćeno korišćenje komunalnih objekata, infrastrukture, opreme i sredstava;
   - korišćenje komunalnih objekata za pisanje grafita i isticanje oglasa, reklama i drugog propagandnog materijala.
Odredbe ove odluke primjenjuju se i na druge objekte, uređaje i predmete postavljene odnosno izgrađene na javnim i površinama koje su vidljive sa javne površine, a naročito:
   - autobusku stanicu;
   - mostove;
   - benzinske stanice;
   - privremene objekte i to: pokretne privremene objekte, montažno-demontažne privremene objekte, nepokretne privremene objekte, plutajuće privremene objekte i otvorene površine u funkciji privremenih objekta;
   - reklame objekata (reklamne panoe), reklamne natpise na staklu i natpise;
   - murale;
   - izloge;
   - table sa nazivom naselja, ulica, trgova i brojem stambenih i poslovnih zgrada;
   - stare bunare;
   - časovnike, uređaje za mjerenje spoljne temperature, uređaje za informativno mjerenje brzine kretanja vozila i sl.;
   - gradilišne ograde, zastore na gradilištima;
   - turističku i drugu obavještajnu signalizaciju (saobraćajni znaci, informativne table, putokazi i dr.);
   - stanice za punjenje električnih vozila;
   - druge objekte, opremu i uređaje u opštoj upotrebi.
Postavljene ili izgrađene objekte iz člana 3 stav 1 ove odluke vršilac komunalne djelatnosti kojem je Prijestonica povjerila te poslove, dužan je da održava u estetski urednom i funkcionalno ispravnom stanju, u skladu sa podzakonskim aktom kojim se propisuje minimum kvaliteta i obim poslova za obavljanje komunalne djelatnosti (u daljem tekstu: Pravilnik) i godišnjim programom obavljanja komunalnih djelatnosti.
Postavljene ili izgrađene objekte iz člana 3 stav 1 odnosno člana 4 stav 2 ove odluke na javnim površinama, odnosno površinama u javnom korišćenju, kao i kontaktnim površinama, subjekat koji ih je izgradio odnosno postavio dužan je da održava u estetski urednom i funkcionalno ispravnom stanju.
Ako se objekat iz člana 3 stav 1 odnosno člana 4 člana stav 2 ove odluke uklanja, subjekat koji ga je izgradio odnosno postavio dužan je da javnu površinu odnosno kontaktnu površinu vrati u prvobitno stanje.
Zabranjeno je uklanjati, uništavati ili oštećivati objekte iz člana 3 stav 1 ove odluke za čije održavanje je odgovoran subjekat kome je Prijestonica povjerila poslove održavanja.
Značenje izraza
Član 5
Izrazi korišćeni u ovoj odluci imaju sledeće značenje:
   - biootpad ima značenje utvrđeno zakonom kojim se uređuju pitanja od značaja za upravljanje otpadom;
   - površine u javnom korišćenju su površine na urbanističkoj parceli na kojoj se nalazi stambena zgrada odnosno drugi objekat, koje planskim dokumentom nijesu određene kao javne površine, a dostupne su većem broju građana, kao što su izgrađene i uređene saobraćajne, komunikacione i zelene površine unutar i između blokova zgrada, između zgrada, unutar otvorenih tržnih centara, kolonade, pasaži i sl.;
   - kabasti otpad je otpad iz domaćinstava ili poslovnih prostorija koji se zbog svoje zapremine i/ili mase ne može sakupljati na mjestima predviđenim za sakupljanje komunalnog otpada, kao što su: dotrajali aparati za domaćinstvo, namještaj, sanitarni uređaji i sl.;
   - komunalni otpad ima značenje utvrđeno zakonom kojim se uređuju pitanja od značaja za upravljanje otpadom;
   - kontaktna površina je površina koja se graniči sa javnom površinom;
   - objekat na kontaktnoj površini je objekat koji se nalazi na kontaktnoj površini i vidljiv je sa javne površine;
   - estetski uredno stanje površine odnosno objekta podrazumijeva da površina odnosno objekat: nije oštećen, zaprljan, ispisan, iscrtan, izlijepljen plakatima, odnosno da na drugi način svojim izgledom ne narušava opštu uređenost naselja;
   - funkcionalno ispravno stanje površine odnosno objekta podrazumijeva da se površina odnosno objekat nalazi u takvom stanju da može da služi namjeni zbog koje je uređen, izgrađen odnosno postavljen;
   - napušteno vozilo ima značenje propisano zakonom kojim se uređuje bezbjednost saobraćaja na putevima;
   - neopasni građevinski otpad ima značenje utvrđeno zakonom kojim se uređuju pitanja od značaja za upravljanje otpadom.
Ostali izrazi korišćeni u ovoj odluci imaju značenje utvrđeno zakonom kojim se uređuju uslovi i način obavljanja komunalnih djelatnosti (u daljem tekstu: Zakon) i Pravilnikom
II UREĐENJE NASELJA
Član 6
Uređenje spoljnih djelova zgrada
Vlasnici odnosno korisnici stambenih zgrada dužni su da zajedničke spoljne djelove zgrada redovno održavaju u estetski urednom i funkcionalno ispravnom stanju.
O estetski urednom i funkcionalno ispravnom stanju spoljnih djelova zgrade, a koji je u sastavu određenog posebnog dijela zgrade, dužan je da se stara vlasnik tog posebnog dijela zgrade.
Zabranjeno je spoljne djelove zgrade prljati, oštećivati, ispisivati, crtati ili bojiti grafite, lijepiti plakate, oglase, transparent ili na drugi način narušavati izgled zgrade.
Odredbe ove odluke koje se odnose na održavanje spoljnih djelova stambene zgrade odnose se i na poslovne zgrade, pomoćne i privremene objekte.
Član 7
Spoljni djelovi zgrade koji svojim izgledom (zbog dotrajalosti, loma, neispravnosti, ispisanih grafita) narušavaju spoljni izgled ulice ili trga, moraju se urediti, održavati, popravljati i obojiti na način da se održavani djelovi zgrade svojim materijalom, bojom i izgledom uklapaju u cjelokupni izgled zgrade.
Subjekti iz člana 6 stav 1 ove odluke dužni su da odmah otklone ona oštećenja spoljnih djelova zgrade (fasade, krova i slično) zbog kojih postoji opasnost po život, zdravlje ili imovinu ljudi, saglasno propisima o gradnji.
Uređenje i održavanje dvorišta i površina u javnom korišćenju
Član 8
Vlasnici odnosno korisnici stambenih i/ili poslovnih zgrada dužni su da dvorišta, odnosno površine u javnom korišćenju održavaju u urednom stanju.
Na površinama oko zgrada iz stava 1 ovog člana ne smije se odlagati otpad, oštećeni ili dotrajali automobili, mašine, električni i drugi aparati, građevinski šut, daske, dotrajali predmeti i drugo što narušava izgled okoline.
Vlasnici odnosno korisnici urbanističkih odnosno katastarskih parcela koje nijesu privedene namjeni, a kontaktne su ili su vidljive sa javne površine ili površine u javnom korišćenju, dužni su da ih održavaju u urednom stanju.
Ako je vlasnik odnosno korisnik iz st. 1 i 3 ovog člana nepoznat ili se ne može utvrditi, odnosno ako nije poznata njegova adresa stanovanja, komunalni inspektor će naložiti vršiocu komunalne djelatnosti kojem je Prijestonica povjerila poslove održavanja javnih zelenih površina da uredi dvorište, urbanističku odnosno katastarsku parcelu, o trošku Prijestonice.
Prijestonica ima pravo na regresnu naplatu troškova iz stava 4 ovog člana, kada se utvrdi vlasnik odnosno korisnik odnosno njegova adresa stanovanja.
Član 9
Za održavanje dvorišta odnosno površina u javnom korišćenju, vlasnici, korisnici, odnosno organi upravljanja zgradom mogu zaključiti ugovor sa vršiocem komunalne djelatnosti kojem je Prijestonica povjerila poslove održavanja odnosnih površina.
Biorazgradivi otpad nastao uređenjem dvorišta ili površina u javnom korišćenju odlaže se u skladu sa Opštinskim propisom kojim se uređuje način odvojenog sakupljanja i sakupljanja komunalnog otpada.
Član 10
Podizanje ograda oko urbanističkih odnosno katastarskih parcela vrši se u skladu sa posebnim propisom kojim je uredno postavljanje odnosno građenje pomoćnih objekata.
O održavanju ograda oko urbanističkih odnosno katastarskih parcela u estetski urednom i funkcionalnom ispravnom stanju dužni su da se staraju vlasnici, odnosno korisnici tih parcela.
Vlasnik ili korisnik ograde koja narušava estetski izgled grada ili, usljed oštećenja, predstavlja opasnost za prolaznike, dužan je istu ukloniti ili zamijeniti novom, u skladu sa uslovima utvrđenim posebnom propisom za postavljanje odnosno građenje pomoćnih objekta.
Ako je vlasnik odnosno korisnik iz stava 3 ovog člana nepoznat ili se ne može utvrditi, odnosno ako nije poznata njegova adresa stanovanja, shodno se primjenjuju odredbe člana 8 stav 4 i 5 ove odluke.
Natpis
Član 11
Vlasnik odnosno korisnik poslovnog prostora dužan je da na fasadi poslovnog prostora postavi naziv pod kojim posluje (u daljem tekstu: natpis).
Natpis iz stava 1 ovog člana, po pravilu, se postavlja pored ulaza u poslovni prostor.
Natpis se postavlja na poslovnoj zgradi kao pojedinačna ili zajednička tabla za više korisnika, pri čemu maksimalna dimenzija table može biti 60x40cm.
Visina na kojoj se postavlja natpis može biti približno 1,5m od kote ulaznog podesta vrata.
U zahvatu granica Istorijskog jezgra i njegove bafer zone, tabla na kojoj se postavlja natpis mora biti izrađena od prohroma, mesinga, stakla ili drveta, a svojim izgledom, oblikom i bojom, mora biti usaglašena sa fasadom objekta na kojem se postavlja.
Na području van zahvata Istorijskog jezgra i njegove bafer zone, tabla na kojoj se postavlja natpis može biti izrađena od metala, plastike, stakla ili drugog materijala, i ista bi estetski trebala biti uklopljena i usaglašena sa fasadom objekta na kojem se postavlja.
Član 12
Natpis se postavlja na osnovu odobrenja organa nadležnog za komunalne poslove.
Subjekti iz stava 1 člana 11 ove odluke, uz zahtjev za izdavanje odobrenja za postavljanje natpisa, dostavljaju:
   - tehničku dokumentaciju - idejno rješenje, koje sadrži: nacrt fasade ili prostora, izgled natpisa, naziv na natpisu u skladu sa izvršenom registracijom kod nadležnog organa, tehnički opis sa oznakom materijala;
   - dokaz o pravu svojine ili pravu korišćenja na poslovnom prostoru na kojem želi postaviti natpis; i
   - odobrenje za obavljanje djelatnosti.
Natpis iz stava 1 ovog člana pored naziva subjekta, može da sadrži: logo i/ili naziv objekta u kojem se obavlja djelatnost.
Subjeti iz stava 1 člana 11 ove odluke dužni su da natpise održavaju u estestki urednom, tehnički i funkcionalno ispravnom stanju.
Odgovorno lice u subjektu iz stava 1 člana 11 ove odluke dužno je da odmah, a najkasnije u roku od tri dana od dana prestanka obavljanja djelatnosti, ukloni natpis, a fasadu zgrade vrati u prvobitno stanje.
Postojeći natpisi za koje je izdato odobrenje moraju se upodobiti sa odredbama ove odluke u roku od godinu dana od dana njenog stupanja na snagu.
Reklama objekta
Član 13
Na fasadi i drugoj spoljašnjoj površini poslovne zgrade koja je vidljiva sa javne površine može se, na osnovu odobrenja organa za komunalne poslove, postavljati reklama objekta na kojoj privredno društvo, drugo pravno lice i preduzetnik reklamira djelatnosti za sopstvene potrebe ili na kojima privredno društvo, drugo pravno lice i preduzetnik registrovani za obavljanje djelatnosti reklamiranja, odnosno marketinga, u komercijalne svrhe reklamiraju djelatnost, proizvode i usluge trećeg lica ili pruža usluge servisnih informacija.
U zahvatu granica Istorijskog jezgra i njegove bafer zone isključivo je moguće postavljati reklamu objekta koja zadovoljava sljedeće uslove:
   - da bude pravougaonog ili kvadratnog oblika;
   - da maksimalna površina reklame objekta bude 60x40cm;
   - da bude postavljena na fasadi na visini 220-230cm od kote podesta na ulaznim vratima;
   - da bude napravljena isključivo od metalnog ili drvenog okvira sa drvenom ispunom;
   - da na reklami objekta nije dozvoljeno postavljati bilo koju vrstu rasvjete, jedino prigušenu pozadinsku rasvjetu.
Na području van zahvata Istorijskog jezgra i njegove bafer zone moguće je postavljati reklamu objekta koja zadovoljava sljedeće uslove:
   - da maksimalna površina reklame objekta bude 1m2;
   - da bude postavljena na fasadi na visini 220-230cm od kote podesta na ulaznim vratima;
   - da bude fleksibilna u dijelu oblika, materijalizacije i rasvjete, ali da svojim izgledom ne narušava ambijentalnu cjelinu prostora na kojoj se postavlja.
Uz zahtjev za izdavanje odobrenja za postavljanje reklame objekta iz stava 1 ovog člana dostavlja se:
   - odobrenje za obavljanje djelatnosti;
   - urbanističko-tehnički uslovi izdati od strane nadležnog organa lokalne uprave;
   - dokaz o pravu svojine na objektu ili saglasnost vlasnika objekta, odnosno saglasnost skupštine etažnih vlasnika zgrade na kojoj se postavlja reklama objekta; i
   - dokaz ovlašćene institucije da se postavljanjem reklame objekta ne ugrožava stabilnost zgrade, u slučaju postavljanja reklame objekta na krovu odnosno podkonstrukciji zgrade, odnosno reklame objekta većih dimenzija ili težine.
Za odobrenje za postavljanje reklame objekta plaća se komunalna taksa shodno odluci kojom se utvrđuju lokalne komunalne takse u Prijestonici.
Odobrenje za postavljanje reklame objekta iz stava 1 ovog člana izdaje se sa rokom važenja do jedne godine.
Odobrenje za postavljanje reklame objekta može se produžiti, nakon isteka roka iz stava 6 ovog člana, ako vlasnik reklame objekta najkasnije u roku od 10 dana prije isteka roka važenja odobrenja podnese zahtjev za produženje važenja odobrenja nadležnom organu, na način i u skladu sa uslovima propisanim ovom odlukom.
Subjekat kome je odobreno postavljanje reklame objekta dužan je da istu održava u estetski urednom, tehnički i funkcionalno ispravnom stanju, te da u roku od 7 dana od dana isteka odobrenja za postavljanje istu ukloni i površinu na kojoj je ista bila postavljena vrati u prvobitno stanje.
Zabranjeno je na reklami objekta isticati uvredljiv ili diskriminišući sadržaj.
Postojeća reklama objekta za koju je izdato odobrenje mora se upodobiti sa odredbama ove odluke u roku od godinu dana od njenog stupanja na snagu.
Reklamni natpis na staklu
Član 14
Reklamni natpis na staklu poslovne zgrade na teritoriji gradskog dijela Prijestonice se:
   - postavlja tako da ne narušava arhitektonske i dekorativne elemente poslovne zgrade na kojoj se postavlja;
   - postavlja na način da ne remeti funkciju unutrašnjosti poslovne zgrade. Ukoliko je zahvaćena cijela površina stakla, preporučuje se transparentna folija;
   - izrađuje od kvalitetnih materijala i štampe;
   - font koji se koristi može biti izvorno sadržan kao i u logou same djelatnosti;
   - potrebno je uskladiti skalu boja, gdje se preporučuje odabir sive skale u većoj mjeri, sa dodatkom još jedne boje pastelnih tonova, a sve u skladu sa objektom na kojem se postavlja natpis.
Reklamni natpis se postavlja na osnovu odobrenja organa nadležnog za komunalne poslove.
Uz zahtjev za izdavanje odobrenja za postavljanje reklamnog natpisa iz stava 1 ovog člana dostavlja se:
   - tehničku dokumentaciju - idejno rješenje, koje sadrži: nacrt fasade ili prostora, izgled reklamnog natpisa, naziv na natpisu, tehnički opis sa oznakom materijala;
   - dokaz o pravu svojine ili pravu korišćenja na poslovnom prostoru na kojem želi postaviti reklamni natpis; i
   - odobrenje za obavljanje djelatnosti.
Odobrenje za postavljanje reklamnog natpisa iz stava 1 ovog člana izdaje se sa rokom važenja do jedne godine.
Odobrenje za postavljanje reklamnog natpisa može se produžiti, nakon isteka roka iz stava 4 ovog člana, ako vlasnik reklamnog natpisa najkasnije u roku od 10 dana prije isteka roka važenja odobrenja podnese zahtjev za produženje važenja odobrenja nadležnom organu, na način i u skladu sa uslovima propisanim ovom odlukom.
Subjekat kome je odobreno postavljanje reklamnog natpisa dužan je da isti održava u estetski urednom stanju, i da vrši njegovu zamjenu kada se reklamni natpis ošteti.
Zabranjeno je na reklamnom natpisu isticati uvredljiv ili diskriminišući sadržaj.
Mural
Član 15
Mural u smislu ove odluke je slika čija sadržina nije komercijalna, a koja je naslikana, iscrtana, nalijepljena ili postavljena na spoljnjem dijelu zgrade i pripadajućim elementima dvorišta, odnosno površini u javnom korišćenju, na osnovu odobrenja organa nadležnog za komunalne poslove.
Uz zahtjev za izdavanje odobrenja iz stava 1 ovog člana dostavlja se idejno rješenje, kao i dokaz o pravu svojine na zgradi, odnosno saglasnost vlasnika zgrade kojima pripada više od polovine ukupne površine posebnih djelova zgrade.
O zahtjevu iz stava 2 ovog člana organ za komunalne poslove pribavlja mišljenje Komisije za murale i druge oblike vizuelene komunikacije (u daljem tekstu: Komisija).
Komisiju obrazuje gradonačelnik Prijestonice iz reda stručnih lica iz oblasti umjetnosti, istorije umjetnosti, arhitekture, prava i slično, na predlog organa loklane uprave za poslove kulture (u daljem tekstu: organ za poslove kulture).
Subjekat koji je postavio odnosno koji je naručio postavljanje murala nekomercijalne sadržine dužan je da isti održava u estetski urednom stanju, te da nakon njegovog uklanjanja površinu na kojoj je bio postavljen vrati u prvobitno stanje, odnosno uredi.
Odredbe st. 1 do 5 ovog člana shodno se primjenjuju na oslikavanje, iscrtavanje, lijepljenje ili postavljanje murala na javnim površinama i zgradama na kojima svojinsko-pravna ovlašćenja vrši Prijestonica.
Zabranjeno je na muralu isticati uvredljive ili diskriminišuće sadržaje.
U Istorijskom jezgru Prijestonice nije dozvoljeno postavljanje murala.
Izlog, odnosno druga zastakljena površina poslovnog prostora
Član 16
Izlog, odnosno druga zastakljena površina poslovnog prostora, koja je vidljiva sa javne površine, mora se održavati u estetski urednom i funkcionalnom stanju.
O urednom i čistom stanju izloga, odnosno druge zastakljene površine na poslovnom prostoru, stara se lice koje obavlja djelatnost u. tom poslovnom prostoru.
Ako se u poslovnom prostoru ne obavlja djelatnost, o urednom i čistom stanju izloga, odnosno druge zastakljene površine poslovnog prostora kojem pripadaju dužan je da se stara vlasnik, odnosno korisnik tog poslovnog prostora.
Zabranjeno je u izlogu iz stava 1 ovog člana držati ambalažu ili skladištiti robu.
Zabranjeno je izvan izloga, odnosno poslovnog prostora (na ulaznim vratima, prozorima, okvirima izloga i slično) izlagati robu.
Table sa nazivom naselja, ulica, trgova i brojem stambenih i poslovnih zgrada
Član 17
Naselja, ulice i trgovi moraju biti označeni tablom sa nazivom, a zgrade odnosno posebni ulazi stambenih i poslovnih zgrada tablom sa brojem, u skladu sa zakonom kojim se uređuje teritorijalna organizacija.
Subjekat koji je ovlašćen da obezbijedi postavljanje tabli sa nazivom naselja, ulice, trga, dužan je da obezbijedi njihovo održavanje u estetski urednom i funkcionalno ispravnom stanju.
Vlasnik, odnosno suvlasnik stambenog objekta ili poslovne zgrade i stambena zgrada kao pravno lice dužni su da pločicu sa brojem postave i održavaju uredno.
Zabranjeno je pravnim i fizičkim licima i preduzetnicima da samoinicijativno postavljaju ili mijenjaju table iz stava 1 ovog člana.
Zastori na gradilištima
Član 18
Zastor na gradilištu na javnoj ili kontaktnoj površini mora biti estetski uredan i funkcionalno ispravan tako da ne ometa prolaz i ne predstavlja opasnost za ljude i vozila.
Oštećene ili dotrajale djelove zastora na građevini izvođač građevinskih radova dužan je da zamijeni.
III ODRŽAVANJE ČISTOĆE, ZAŠTITA I ČUVANJE JAVNIH POVRŠINA
Održavanje čistoće na javnim površinama
Član 19
Održavanje čistoće na javnim površinama u smislu ove odluke je:
   - čišćenje i pranje javnih površina;
   - održavanje javnih površina;
   - sakupljanje, transport i deponovanje komunalnog otpada;
   - održavanje urbanog mobilijara na javnim površinama;
   - sakupljanje leševa životinja i nus proizvoda životinjskog porijekla sa javnih površina i njihovo zbrinjavanje;
   - uklanjanje havarisanih i napuštenih vozila sa javnih površina i sl.
Održavanje čistoće, zaštitu i čuvanje javnih površina i pripadajućeg urbanog mobilijara obavlja vršilac komunalne djelatnosti kojem je Prijestonica povjerila poslove uređenja i održavanja javnih površina, u skladu sa Pravilnikom i godišnjim programom obavljanja komunalnih djelatnosti.
U naročito hitnim i drugim vanrednim i opravdanim slučajevima: epidemiološki razlozi, državni praznici, određene svečanosti i drugo, organ za komunalne poslove može naložiti čišćenje i pranje javnih površina mimo utvrđenog godišnjeg programa, o trošku budžeta Prijestonice.
Sakupljanje komunalnog otpada
Član 20
Korisnik usluge sakupljanja komunalnog otpada je: vlasnik, zakupac ili korisnik posebnog dijela stambene zgrade, kao i članovi njegovog porodičnog domaćinstva i vlasnik ili zakupac poslovne zgrade ili prostorije zgrade.
Član 21
Poslove sakupljanja komunalnog otpada sa javnih površina obavlja vršilac komunalne djelatnosti kojem je Prijestonica povjerila te poslove, u skladu sa Pravilnikom i godišnjim programom obavljanja komunalnih djelatnosti.
Član 22
Vršilac komunalne djelatnosti iz člana 21 ove odluke sakupljanje komunalnog otpada sa javnih površina, kao i preuzimanje komunalnog otpada, treba da obezbijedi na odvojen način, u skladu sa Pravilnikom.
Način odvojenog sakupljanja i sakupljanja komunalnog otpada radi obrade na teritoriji Prijestonice utvrđuje se posebnom odlukom.
Član 23
Vršilac komunalne djelatnosti iz člana 21 ove odluke posude za sakupljanje komunalnog otpada postavlja na osnovu posebno urađenog Plana, u skladu sa Pravilnikom.
Plan iz stava 1 ovog člana mora sadržati grafički prikaz položaja posuda za sakupljanje komunalnog otpada.
Posude za sakupljanje komunalnog otpada, kao i korpe za otpatke, postavljaju se na mjestima na kojima ne ometaju odvijanje saobraćaja, prolaz pješaka i biciklista, i moraju biti izrađene od odgovarajućeg materijala u dizajnu koji je prilagođen okolini.
Za sakupljanje biootpada iz vrtova i parkova i kabastog otpada postavljaju se veće posude, saglasno posebnom propisu kojim su uređena pitanja odvojenog sakupljanja komunalnog otpada.
Vršilac komunalne djelatnosti iz člana 21 ove odluke je dužan da posude za sakupljanje otpada iz stava 4 ovog člana vidno obilježi.
Sredstva za zamjenu i održavanje posuda za sakupljanje komunalnog otpada obezbjeđuju se od naknade za sakupljanje, transport i odlaganje komunalnog otpada, i iz drugih izvora u skladu sa zakonom.
Član 24
Na pijacama kao i na javnim površinama na kojima se zbog obavljanja određenih djelatnosti stvara veća količina komunalnog otpada mogu se postaviti i veće posude za sakupljanje komunalnog otpada.
Transport i odlaganje komunalnog otpada
Član 25
Transport komunalnog otpada iz posuda u kojima se sakuplja komunalni otpad na deponiju obavlja vršilac komunalne djelatnosti iz člana 21 ove odluke, i ove usluge se vrše za sve korisnike objekata i javnih površina.
Član 26
Poslije transporta komunalnog otpada vozilo se mora oprati i dezinfekovati.
Član 27
Sakupljanje biootpada iz vrtova i parkova i kabastog otpada vrši se na način propisan posebnom odlukom kojom su uređena pitanja odvojenog sakupljanja komunalnog otpada.
Ako fizička i pravna lica ne postupe na način propisan u prethodnom stavu, transport biootpada iz vrtova odnosno parkova ili kabastog otpada izvršiće vršilac komunalne djelatnosti kojem je Prijestonica povjerila te poslove (član 21 odluke), po nalogu komunalnog policajca odnosno komunalnog inspektora o trošku ovih lica, a ako je isto nepoznato, za transport otpada sredstva će se obezbijediti iz budžeta Prijestonice.
Ako se naknadno utvrdi fizičko odnosno pravno lice koje je nepropisno odložilo biootpad iz vrtova odnosno parkova ili kabasti otpad, Prijestonica ima pravo na regresnu naplatu troškova iz stava 2 ovog člana.
Član 28
Novi korisnici usluga iz člana 20 ove odluke su dužni da, u roku od sedam dana od početka korišćenja objekta, obavijeste vršioca komunalne djelatnosti iz člana 21 ove odluke o korišćenju objekta, radi pružanja usluga i utvrđivanja naknade za sakupljanje, transport i odlaganje komunalnog otpada.
Korisnici koji su prestali sa korišćenjem objekta, dužni su da o tome obavijeste vršioca komunalne djelatnosti u roku od sedam dana od prestanka korišćenja objekta, uz pružanje odgovarajućih dokaza.
Naknada za izvršene usluge
Član 29
Za sakupljanje, transport i odlaganje komunalnog otpada korisnik usluge plaća mjesečnu naknadu koju cjenovnikom utvrđuje vršilac komunalne djelatnosti iz člana 21 ove odluke, a osnov za utvrđivanje naknade je metar kvadratni stambenog, odnosno poslovnog prostora.
Naknada iz stava 1 ovog člana utvrđuje se na način i po postupku utvrđenom Zakonom i zakonom kojim se uređuje zaštita potrošača, kao i podzakonskim aktom kojim se propisuju bliži elementi i metodologija za određivanje cijena komunalnih usluga individualne komunalne potrošnje.
Na cjenovnik iz stava 1 ovog člana saglasnost daje Skupština Prijestonice.
Urbani mobilijar
Član 30
Urbani mobilijar se može postavljati na već uređenoj javnoj površini i na površini u javnom korišćenju.
Na javnim površinama urbani mobilijar održava vršilac komunalne djelatnosti kome je Prijestonica povjerila poslove održavanja javnih površina, a na površinama u javnom korišćenju vlasnici tih površina.
Vršilac komunalne djelatnosti kome je Prijestonica povjerila poslove održavanja javnih površina dužan je da vodi evidenciju o roju, vrsti i stanju urbanog mobilijara na javnim površinama. Evidencija iz stava 3 ovog člana vodi se kroz izradu i ažuriranje registra urbanog mobilijara.
Član 31
Zabranjeno je korišćenje urbanog mobilijara suprotno njegovoj namjeni.
Ako su za određeni urbani mobilijar predviđeni posebni uslovi korišćenja u pogledu načina i vremena korišćenja, vršilac komunalne djelatnosti kome je Prijestonica povjerila poslove održavanja javnih površina dužan je da na javnu površinu na kojoj se urbani mobilijar koristi postavi tablu sa obavještenjem o uslovima korišćenja.
Tabla iz stava 2 ovog člana postavlja se na osnovu odobrenja organa za komunalne poslove.
Član 32
Urbani mobilijar se postavlja na osnovu odobrenja organa za komunalne poslove.
Uz zahtjev za izdavanje odobrenja iz stava 1 ovog člana podnosi se grafički prikaz mjesta postavljanja sa ucrtanim urbanim mobilijarom, fotografski prikaz urbanog mobilijara, dokaz o pravu vlasništva ili korišćenja na parceli na kojoj se postavlja.
Član 33
Ako se urbani mobilijar uklanja, subjekat koji ga je postavio dužan je da javnu površinu odnosno površinu u javnom korišćenju vrati u prvobitno stanje.
Građevinski radovi
Član 34
Za deponovanje građevinskog i drugog materijala, postavljanje konstrukcija drvenih i metalnih i postavljanje vozila u svrhu izvođenja građevinskih radova, može se privremeno zauzeti javna površina, na osnovu odobrenja organa za komunalne poslove, koji je dužan da jedan primjerak dostavi organu lokalne uprave nadležnom za utvrđivanje lokalne komunalne takse.
Uz zahtjev za izdavanje odobrenja iz stava 1 ovog člana, dostavlja se prijava radova odnosno odobrenje na osnovu kojeg se izvode predmetni radovi.
Prilikom izvođenja radova iz stava 1 ovog člana, izvođač radova je dužan da ogradi privremeno zauzetu javnu površinu, radi osiguranja bezbjednosti prolaznika i/ili saobraćaja na kontaktnim površinama.
Ograda iz stava 3 ovog člana, postavljena na javnoj površini ili kontaktnoj površini mora se održavati u estetski urednom i funkcionalno ispravnom stanju (neoštećena, bez plakata itd.).
Ako se postavljanjem drvenih ili metalnih konstrukcija zauzme trotoar ili kolovoz, izvođač radova je dužan da omogući prohodnost trotoara i/ili kolovoza i osigura bezbjednost prolaznika odnosno učesnika u saobraćaju.
Oštećene ili dotrajale djelove ograde iz stava 3 ovog člana izvođač građevinskih radova dužan je da zamijeni.
Na gradilišnoj ogradi zabranjeno je postavljati plakate, reklame i reklamne sadržaje.
Član 35
U toku izvođenja građevinskih radova, u cilju obezbjeđivanja čistoće i funkcionalnosti javnih površina, izvođač radova je dužan da:
   - čisti javne površine ispred i oko gradilišta, sve dokle dopire rasturanje prašine, građevinskog materijala, blata i druge nečistoće;
   - kvasi rastresiti materijal za vrijeme rušenja, izvođenja drugih radova i transporta, kao i pristupne puteve, da bi se spriječilo podizanje prašine van gradilišta;
   - održava čistoću rešetki na otvorima slivnika u neposrednoj blizini gradilišta;
   - očisti od blata točkove vozila prije njihovog izlaska sa gradilišta, odnosno očisti od blata zaprljani kolovoz i druge površine;
   - bez odlaganja preduzme mjere da javne površine koje ošteti, dovede u ispravno stanje, u skladu sa odredbama ove odluke;
   - da obezbijedi da se deponovani građevinski materijal, zemlja i drugi rastresiti materijal (pijesak, šljunak, i sl.) ne rasturaju na javnu površinu; i
   - obezbijedi da se zemlja i drugi rasuti materijal ne sliva u atmosfersku kanalizaciju.
Pod građevinskim radovima u smislu stava 1 ovog člana podrazumijeva se izgradnja, rekonstrukcija, adaptacija i rušenje objekata, uklanjanje materijala i uređenje terena.
Zelene površine
Član 36
Pod zelenim površinama u smislu ove odluke smatraju se:
   1. Javne zelene površine:
      - parkovi, skverovi, park šume, travnjaci;
      - zelenilo duž saobraćajnica (ulični travnjaci, drvoredi, zelene trake duž staza, žive ograde i sl.);
      - zelene površine u stambenim naseljima i blokovima; i
      - zelene površine oko spomen obilježja.
   2. Zelene površine posebne namjene:
      - zelene površine u krugu privrednih društava, javnih ustanova i drugih pravnih lica;
      - zelenilo sportskih i rekreacionih terena;
      - zelenilo dvorišta i bašti;
      - zelenilo zaštitnih pojaseva i drugo.
Poslove uređivanja, održavanja i zaštite javnih zelenih površina i pripadajućeg mobilijara obavlja vršilac komunalne djelatnosti kojem je Prijestonica povjerila poslove uređenja i održavanja javnih površina, u skladu sa Pravilnikom i godišnjim programom obavljanja komunalnih djelatnosti.
Zelene površine posebne namjene uređuju i održavaju privredna društva, javne ustanove i druga pravna lica-njihovi korisnici, odnosno građani i pravna lica koja koriste te površine ili su im povjerene na upravljanje i održavanje zajedno sa objektima na njima u skladu sa Pravilnikom i opštim uslovima propisanim ovom odlukom.
Javna zelena površina mora da se održava redovno, tako da svojim izgledom uljepšava naselje i služi svrsi za koju je namijenjena.
Nadzor nad izvođenjem radova na održavanju javnih zelenih površina vrši organ lokalne uprave za komunalne poslove.
Sađenje novih stabala ili biljaka radi obnove vegetacije u parkovima ili na drugim javnim zelenim površinama može se obavljati uz saglasnost organa lokalne uprave za komunalne poslove.
Javna zelena površina može se koristiti samo u svrhu za koju je namijenjena.
Izuzetno, ako je u opštem interesu, organ lokalne uprave nadležan za komunalne poslove može dozvoliti da se na javnim zelenim površinama mogu održavati sportske priredbe, vježbe, izložbe i sl.
Ako se javna zelena površina koristi protivno izdatom odobrenju komunalni inspektor zabraniće rješenjem korišćenje te površine.
Ako se za određenu javnu zelenu površinu uspostavlja posebni režim korišćenja, vršilac komunalne djelatnosti iz stava 2 ovog člana dužan je da na tu površinu postavi tablu sa obavještenjem o režimu korišćenja.
Tabla iz stava 10 ovog člana postavlja se na osnovu odobrenja organa za komunalne poslove.
Član 37
Izgradnja novih javnih zelenih površina (park i park šume) vrši se u skladu sa zakonom kojim se uređuje izgradnja objekata.
Prilikom projektovanja i izgradnje novih javnih zelenih površina, na prostoru na kojem se već nalaze stabla, ista treba uklopiti u projekat i sačuvati, gdje je god to moguće.
Prilikom projektovanja i izgradnje javnih zelenih površina treba da se, po pravilu, predvidi sistem za zalivanje javnih zelenih površina.
Na mjestima na kojima se zbog javnog zelenila ometa vidljivost saobraćaja, javno zelenilo ne može imati visinu preko 0,5 m računajući od nivoa puta.
Na uglovima raskrsnica ne smije se saditi vegetacija, čiji je biloški uzrast veći od 0,5 m.
Član 38
Prilikom izgradnje, rekonstrukcije, adaptacije odnosno rušenja objekta, izvođač radova dužan je da čuva postojeću vegetaciju i zemljište na javnim zelenim površinama i površinama u javnom korišćenju na način što postojeća vegetacija (travnjak, šiblje, drveće i sl.) mora biti zaštićena za vrijeme trajanja radova, a plodni sloj zemlje sačuvan na gradilištu ili sklonjen na posebno odlagalište.
Član 39
Bolesna stabla, stabla sklona padu i druga stabla na javnim zelenim površinama koja mogu ugroziti bezbjednost ljudi i/ili imovinu, vršilac komunalne djelatnosti dužan je da ukloni, po nalogu organa za komunalne poslove.
Stabla koja su oštećena elementarnim nepogodama, saobraćajnim udesima i sl. vršilac komunalne djelatnosti dužan je da ukloni, bez posebnog odobrenja organa za komunalne poslove.
Prilikom orezivanja drveća, uređivanja travnjaka i obavljanja drugih radova na javnim površinama odnosno površinama u javnom korišćenju vršilac komunalne djelatnosti odnosno vlasnik odnosno korisnik površine u javnom korišćenju dužan je da osigura bezbjednost prolaznika, kao i da materijal i otpad nastao tim aktivnostima ukloni odmah po obavljenom poslu, a površinu očisti i dovede u prvobitno stanje.
Član 40
Na javnoj zelenoj površini i na zemljištu koje je predviđeno za javnu zelenu površinu mogu se graditi odnosno postavljati podzemna vodovodna, kanalizaciona, telekomunikaciona, električna i druga infrastruktura, uređaji i oprema, u skladu sa zakonom kojim se uređuje izgradnja objekata.
Izuzetno, u park šumama i na pošumljenim terenima predviđenim za park šume mogu da se postavljaju vazdušni, izolovani električni, telekomunikacioni i drugi vodovi pod uslovima da ne ometaju pravilan razvoj vegetacije, da ne narušavaju estetski izgled zelene površine i da ne ometaju normalno korišćenje ovih površina.
Na javnim zelenim površinama predviđenim za drvored i živu ogradu nije dozvoljeno postavljanje podzemne infrastrutkure.
Na javnim zelenim površinama, iznad postojeće podzemne infrastrutkure, kao i na udaljenostima manjim od onih utvrđenih tehničkim propisima, ne može se saditi drveće.
Član 41
Prilikom izgradnje stambenih i poslovnih objekata, saobraćajne i komunalne infrastrukture, usljed kojih je neophodno da se uklone stabla sa javnih površina odnosno površina u javnom korišćenju obuhvaćenih izgradnjom, investitor je dužan da, kada je to tehnički izvodljivo, obezbijedi presađivanje zdravih stabala ili sadnju tri nova stabla za svako posječeno stablo.
Presađivanje, uklanjanje ili sadnja novih stabala vrši se na osnovu odobrenja organa za komunalne poslove.
Odobrenjem iz stava 2 ovog člana utvrđuje se broj stabala koja će da se presade, uklone ili posade, kao i rok u kome je to neophodno učiniti.
Presađivanje zdravih stabala, odnosno sadnju novih stabala obavlja vršilac komunalne djelatnosti iz člana 36 stav 2 ove odluke, o trošku investitora, u roku utvrđenim odobrenjem, a nakon obavljene sadnje dužan je da o tome pismeno obavijesti organ nadležan za komunalne poslove.
Odobrenje iz stava 2 ovog člana sadrži iznos i rok za plaćanje troškova koje je investitor dužan da uplati vršiocu komunalne djelatnosti iz člana 36 stav 2 ove odluke, radi presađivanja ili sadnje novih stabala.
Ako lice obori ili ukloni drvo sa javne površine odnosno površine u javnom korišćenju bez odobrenja nadležnog organa, shodno se primjenjuju odredbe st. 1 do 5 ovog člana u pogledu obaveze obezbjeđivanja sadnje tri nova stabla za svako posječeno stablo.
Zaštita javnih površina
Član 42
U cilju zaštite čistoće i obezbjeđenja komunalnog reda, pored zabrana propisanih Zakonom, na javnim površinama zabranjeno je:
   - izlivanje otpadnih voda i odlaganje komunalnog otpada (uključujući i kabasti otpad), zemlje, šuta i slično;
   - cijepanje drva, razbijanje uglja i slično;
   - rasturanje reklamnih listića, objava i sličnih natpisa;
   - pranje i/ili popravljanje vozila, ostavljanje olupina ili kamp prikolica i sl.;
   - betoniranje i/ili popločavanje javnih površina, bez odobrenja odnosno prijave radova; i
   - vožnja motornih vozila na javnim zelenim površinama, osim vozila koja se koriste za održavanje tih površina i/ili objekata i/ili urbanog mobilijara na tim površinama.
Član 43
U slučaju oštećenja javnih površina i/ili pripadajućeg urbanog mobilijara počinilac štete je dužan da istu u punom iznosu nadoknadi vršiocu komunalne djelatnosti kojem je Prijestonica povjerila poslove održavanja javnih površina.
Poklopci na otvorima šahtova i rešetke na otvorima slivnika
Član 44
Poklopci na otvorima šahtova i rešetke na otvorima slivnika na javnim površinama, moraju biti postavljeni u ravni hodne površine i kolovoza, kako ne bi dovodili u pitanje bezbjedno kretanje prolaznika i odvijanje saobraćaja.
Poklopci i rešetke iz stava 1 ovog člana moraju biti izrađeni tako da je onemogućena klizavost nagazne površine, moraju biti zaštićeni zaključavanjem odnosno na drugi sličan način, a ako se nalaze na kolovozu moraju imati i zaptivač od gume ili sličnog materijala radi smanjenja buke.
Subjekat koji održava infrastrukturu kojoj pripada postavljeni poklopac odnosno rešetka dužan je:
   - da poklopce odnosno rešetke održava u estetski urednom i funkcionalno ispravnom stanju; i
   - da dotrajale, oštećene i uklonjenje poklopce odnosno rešetke zamijeni bez odlaganja.
Ukoliko iz opravdanog razloga nije moguće da se blagovremeno nabavi novi poklopac odnosno rešetka, subjekat iz stava 3 ovog člana dužan je da otvor šahta odnosno slivnika ogradi i jasno označi, da bi se obezbjedila sigurnost prolaznika.
Za vrijeme izvođenja radova u šahtu odnosno slivniku, subjekat koji izvodi radove dužan je da oko otvora šahta odnosno slivnika postavi odgovarajuće prepreke i obilježi ih vidljivim znacima, a po završetku radova otvor propisno zatvori i površinu oko otvora dovede u prvobitno stanje.
Javne česme, fontane i protivpožarni hidranti
Član 45
Javnim česmama i fontanama se smatraju česme i fontane koje se nalaze na javnim površinama.
Javne česme i fontane postavljaju se u skladu sa posebnim propisom kojim je uredno postavljanje pomoćnih objekata.
Protivpožarni hidranti odnosno hidrantska mreža postavljaju se odnosno grade u skladu sa zakonom kojim se uređuje komunalno opremanje građevinskog zemljišta i zakonom kojim se uređuju pitanja od značaja za zaštitu i spašavanje.
Javne česme, fontane i protivpožarni hidranti moraju se održavati u estetski urednom i funkionalno ispravnom stanju.
O održavanju objekata iz stava 4 ovog člana dužan je da se stara vršilac komunalne djelatnosti kojem je Prijestonica povjerila poslove javnog vodosnabdijevanja.
Fontane postavljene na površinama u javnom korišćenju stambenih i poslovnih zgrada dužni su da održavaju u estetski urednom i funkcionalno ispravnom stanju, vlasnici ili korisnici tih zgrada.
Sredstva za troškove održavanja i funkcionisanja javnih česama, fontana i protivpožarnih hidranata uključujući i troškove za utrošenu vodu obezbjeđuju se u budžetu Prijestonice.
Troškove održavanja i funkcionisanja fontana postavljenih na površinama u javnom korišćenju stambenih i poslovnih zgrada snose vlasnici ili korisnici zgrada.
Član 46
Zabranjeno je:
   - koristiti vodu sa javnih fontana;
   - ulaziti u javne fontane; i
   - koristiti vodu sa protivpožarnih hidranata u druge svrhe osim za potrebe zaštite i spašavanja.
Stari bunari
Član 47
Nadzemni dio bunara koji se nalazi na javnoj površini i nije više u funkciji (u daljem tekstu: stari bunar) mora biti zaštićen zatvaranjem i održavan u estetski urednom stanju.
U slučaju da je stari bunar proglašen kulturnim dobrom, održavanje se vrši u skladu sa konzervatorskim uslovima koji se izdaju u skladu sa zakonom kojim se uređuje zaštita kulturnih dobara.
Rekreativne površine i dječja igrališta
Član 48
Rekreativne površine i dječja igrališta sa pripadajućim sadržajima (u daljem tekstu: tereni), koji su izgrađeni odnosno postavljeni na javnoj površini i kontaktnim površinama moraju se održavati u estetski urednom i funkcionalno ispravnom stanju.
Za održavanje terena koje je uredila odnosno čiji investotor je bila Prijestonica, odgovoran je vršilac komunalne djelatnosti kojem je Prijestonica povjerila poslove održavanja odnosne javne površine.
Za održavanje ostalih terena, odgovorna su pravna lica odnosno preduzetnici koji su ih uredili odnosno postavili.
Subjekat odgovoran za održavanje terena mora na vidnom mjestu postaviti tablu sa uputstvima o korišćenju i radnom vremenu.
Tabla iz stava 4 ovog člana postavlja se na osnovu odobrenja organa za komunalne poslove.
Korisnici terena dužni su da se pridržavaju uputstava iz stava 4 ovog člana, kao i odredbi ove Odluke kojim se uređuje održavanje čistoće i zaštita javnih površina.
Životinjski leševi i nus proizvodi životinjskog porijekla
Član 49
Zabranjeno je ostavljati životinjske leševe i nus proizvode životinjskog porijekla na javnim površinama ili na prostoru vidljivom sa javne površine.
Poslove higijeničarske službe za sakupljanje i zbrinjavanje životinjskih leševa i nus proizvoda životinjskog porijekla sa javnih površina obavlja vršilac komunalne djelatnosti kojem Prijestonica povjeri te poslove, u skladu sa zakonom kojim se uređuje obavljanje veterinarske djelatnosti.
Dotrajala, odnosno oštećena i napuštena vozila
Član 50
Zabranjeno je na javnoj površini i površini u javnom korišćenju ostavljati dotrajalo, oštećeno i/ili napušteno vozilo.
Uklanjanje dotrajalog, oštećenog i/ili napuštenog vozila sa javne površine odnosno sa površine u javnom korišćenju vrši se na osnovu rješenja komunalnog inspektora, u skladu sa zakonom kojim se uređuje inspekcijski postupak.
U slučaju iz stava 2 ovog člana, komunalni policajac odnosno komunalni inspektor postupa:
   - po službenoj dužnosti - kod uklanjanja dotrajalog, oštećenog i/ili napuštenog vozila sa javne površine odnosno sa kontaktne površine;
   - po inicijativi organa upravljanja stambenom zgradom, vlasnika zgrade odnosno vlasnika površine-kod uklanjanja dotrajalog, oštećenog i/ili napuštenog vozila sa druge površine u javnom korišćenju.
Uklonjeno vozilo se premiješta na lokaciju koju odredi Skupština Prijestonice na rok koji ne može biti duži od 60 dana od dana premiještanja.
Ako vlasnik odnosno korisnik vozila ne preuzme isto u roku iz stava 4 ovog člana, sa vozilom se postupa u skladu sa zakonom kojim se uređuje upravljanje otpadom.
U slučaju da se ne može utvrditi vlasnik vozila iz stava 2 ovog člana, sredstva za obavljanje poslova iz st. 2, 4 i 5 ovog člana obezbjeđuju se u budžetu Prijestonice.
Ako se naknadno utvrdi vlasnik vozila, Prijestonica ima pravo na regresnu naplatu troškova nastalih po osnovu poslova iz stava 6 ovog člana.
Ogrijevni materijal
Član 51
Zabranjeno je istovarati ogrijevni materijal na javnim saobraćajnim površinama, javnim zelenim i drugim javnim površinama.
Izuzetno, za istovar ogrijevnog materijala mogu se privremeno koristiti druge javne površine, pod uslovima:
   - da se ne ometa kretanje pješaka;
   - da se ogrijevni materijal ukloni sa javne površine u roku od 3 dana; i
   - da se korištena površina očisti i opere, a eventualna oštećenja saniraju.
Prekopavanje javne površine
Član 52
Prekopavanje javne površine može se vršiti samo uz prethodno pribavljenu dozvolu nadležnog organa lokalne uprave.
Dozvolu za prekopavanje javnih površina namijenjenih za saobraćaj vozila i pješaka: ulica, kolovoza, trotoara, staza, šetališta, trgova, prolaza, stepeništa, parkinga, autobuskih i taksi stajališta, izdaje organ lokalne uprave nadležan za poslove saobraćaja (u daljem tekstu: organ za poslove saobraćaja), u skladu sa zakonom kojim se uređuju pitanja od značaja za puteve.
Dozvolu za prekopavanje javnih površina: parkova, park šuma, pijaca, obala rijeka i potoka, uličnih travnjaka, drvoreda, prostora između i oko zgrada, plaža i kupališta i sl., izdaje organ lokalne uprave nadležan za komunalne poslove.
Rješenjem kojim se daje dozvola za prekopavanje javne površine određuje se početak i završetak radova, tačan položaj trase, mjere koje je neophodno preduzeti radi bezbjednosti ljudi i imovine, kao i način i rok dovođenja prekopanih javnih površina u prvobitno, odnosno tehnički ispravno stanje.
Organi iz stava 2 i 3 ovog člana primjerak izdate dozvole dužni su dostaviti Komunalnoj policiji, odnosno komunalnoj inspekciji.
Član 53
Prekopavanje javnih površina može se vršiti bez prethodno pribavljene dozvole kada je neophodno otkloniti posljedice nastale dejstvom više sile ili kvar zbog kojeg, u koliko se hitno ne otkloni, može biti ugroženo zdravlje, imovina građana, pružanje komunalnih i telekomunikacionih usluga, kao i usluga snabdijevanja potrošača električnom energijom.
O izvođenju radova u slučajevima iz stava 1 ovog člana, izvođač radova je dužan da obavijesti organ lokalne uprave za vršenje inspekcijskog i/ili komunalnog nadzora i da najkasnije u roku od 24 časa od nastanka više sile ili kvara, podnese pisani zahtjev za izdavanje dozvole za prekopavanje javne površine, sa potrebnom dokumentacijom.
Član 54
Podnosilac zahtjeva za izdavanje dozvole za prekopavanje javne površine dužan je da uz zahtjev dostavi:
   - skicu trase raskopavanja i/ili projekat priključka na objekte komunalne ili druge infrastrukture;
   - saglasnosti javnog preduzeća na trasu prekopavanja tj. katastar postojećih instalacija;
   - saglasnost privrednog društva za priključenje na komunalnu infrastrukturu; i
   - dokaz da je ugovorio izvođenje radova na vraćanju javne površine u prvobitno stanje.
Radovi na dovođenju u ispravno stanje prekopane javne površine moraju se izvesti odmah po završetku radova zbog kojih je prekopana javna površina, a najkasnije u roku određenom u dozvoli za prekopavanje.
Ukoliko subjekat koji je prekopao javnu površinu ne obezbijedi da se ista dovede u prvobitno stanje u roku utvrđenim dozvolom za prekopavanje, komunalni inspektor izdaje nalog trećem licu da navedene radove izvrši na teret tog subjekta.
Član 55
Prilikom izgradnje nove ulice ili rekonstrukcije postojeće, organ lokalne uprave nadležan za investicije dužan je da vršioce komunalne djelatnosti kojima je Prijestonica povjerila poslove održavanja komunalne infrastrukture, objekata, uređaja i opreme, građane, javne institucije i ustanove, privredne i druge subjekte, koji u toj ulici imaju objekte, pisanim putem ili putem javnog objavljivanja obavijesti najmanje 60 dana prije početka radova, kako bi bili u mogućnosti da preduzmu aktivnosti na eventualnom izvođenju radova na i/ili u vezi sa komunalnom infrastrukturom, uređajima i/ili opremom koji se nalaze u zemljištu ispod ili na saobraćajnoj površini odnosne ulice.
Prilikom izvođenja radova prekopavanja odnosno rekonstrukcije saobraćajne površine, izvođač radova je dužan da obezbijedi pješačku komunikaciju prema objektima koji se nalaze uz tu saobraćajnu površinu.
Član 56
Radove na dovođenju u ispravno stanje prekopane javne površine namijenjene za saobraćaj vozila i pješaka, kao i uređenih javnih zelenih površina obavlja vršilac komunalne djelatnosti kojem je Prijestonica povjerila te poslove, u skladu sa tehničkim uslovima za prekopavanje i dovođenje prekopane javne površine u ispravno stanje, koji su sastavni dio dozvole za prekopavanje.
Član 57
U slučaju da je prekopavanjem javne površine došlo do vađenja stabala i drugog rastinja, sadnja se mora obaviti najkasnije do isteka sezone, odgovarajućom vrstom zasada i u skladu sa članom 41 ove odluke
Održavanje spomen-obilježja
Član 58
Spomen-obilježje se podiže i održava na način i pod uslovima utvrđenim zakonom kojim su uređena ova pitanja.
U slučaju kada se spomen-obilježje postavlja na javnoj površini odnosno na objektu koji je u imovini Prijestonice, pored uslova propisanih zakonom kojim se uređuju ova pitanja, potrebno je obezbjediti i saglasnost organa lokalne uprave nadležnog za staranje o imovini Prijestonice.
Održavanje spomen-obilježja na javnim površinama odnosno na objektima u imovini Prijestonice, a koje je postavila Prijestonica, vrši subjekat kojem je Prijestonica povjerila poslove održavanja javnih površina odnosno organ lokalne uprave nadležan za poslove kulture (u daljem tekstu: organ za poslove kulture).
Odredbe stava 3 ovog člana shodno se primjenjuju i na održavnje spomen-obilježja čiji je obveznik održavanja prestao da postoji ili iz objektivnih razloga nije u mogućnosti da vrši održavanje.
Upravljanje kulturnim dobrima kojima raspolaže Prijestonica
Član 59
Kulturnim dobrom kojim raspolaže Prijestonica upravlja organ za poslove kulture u skladu sa zakonom kojim se uređuje zaštita kulturnih dobara.
Korišćenje javnih površina za organizovanje manifestacija
Član 60
Javne površine mogu se privremeno koristiti za održavanje sportskih, kulturnih i drugih manifestacija (u daljem tekstu: manifestacija), po prethodno pribavljenom odobrenju koje izdaje organ za komunalne poslove.
Postavljanje privremenih objekata za potrebe manifestacije vrši se u skladu sa propisima koji uređuju tu oblast.
U slučaju iz stava 2 ovog člana, urbanistički uslovi za postavljanje privremenog objekta sastavni su dio odobrenja iz stava 1 ovog člana.
Po pravilu, postavljanje privremenih objekata se ne vrši na javnim zelenim površinama.
Organizator manifestacije dužan je da postavljene privremene objekte za potrebe manifestacije drži u estetski urednom i funkcionalno ispravnom stanju, a mjesto održavanja manifestacije po završetku manifestacije dovede u prvobitno stanje bez odlaganja, a najkasnije u roku utvrđenim odobrenjem.
Organizator manifestacije na kojoj se očekuje više od 250 učesnika, dužan je da za vrijeme trajanja manifestacije obezbijedi postavljanje kanti za odlaganje otpada, u skladu sa Pravilnikom, te iste ukloni odmah nakon završene manifestacije.
Organizator manifestacije može na površini na kojoj se održava manifestacija postaviti pokretni toalet, u skladu sa propisima kojima se uređuje postavljanje odnosno izgradnja privremenih objekata.
U slučaju iz stava 7 ovog člana, organizator manifestacije dužan je da za vrijeme trajanja manifestacije obezbijedi: sanitarnu, tehničku i higijensku ispravnost i urednost, čistoću i funkcionalnost pokretnog toaleta.
Izuzetno od odredbi st. 1 do 8 ovog člana, zauzimanje javnih saobraćajnih površina za potrebe organizovanje manifestacija vrši se u skladu sa zakonom kojim se uređuju pitanja od značaja za puteve.
Ako se javna zelena površina ne koristi u skladu sa izdatim odobrenjem, komunalni inspektor zabraniće korišćenje te površine.
Primjerak odobrenja iz stava 1 ovog člana, dostavlja se organu lokalne uprave nadležnom za poslove lokalnih prihoda.
Praznično uređenje naselja
Član 61
Povodom novogodišnjih praznika, državnih praznika, praznika Prijestonice i sličnih manifestacija koje organizuje Prijestonica, javne površine i stubovi javne rasvjete mogu se prigodno urediti postavljanjem: zastavica, ukrasa, ukrasnih lampica, novogodišnje jelke i slično.
Poslove iz stava 1 ovog člana obavlja služba kojoj Prijestonica povjeri te poslove.
Sredstva za obavljanje poslova iz stava 1 ovog člana obezbjeđuju se u budžetu Prijetonice.
Javni časovnici i drugi uređaji
Član 62
Vršilac komunalne djelatnosti kojem je Prijestonica povjerila poslove održavanja određene javne površine može na odnosnoj površini postavljati: časovnike, uređaje za mjerenje spoljne temperature, solarne punjače, uređaje za informativno mjerenje brzine kretanja vozila i slične uređaje, na osnovu odobrenja organa nadležnog za komunalne poslove.
Vršilac komunalne djelatnosti dužan je da uređaje iz stava 1 ovog člana održava u estetski urednom i funkcionalno ispravnom stanju.
Jarbol za zastavu
Član 63
Jarbol za zastavu na javnoj i kontaktnoj površini može se postavljati na osnovu odobrenja organa za komunalne poslove, koje se izdaje na osnovu: dokaza o vlasništvu ili korišćenju, odgovarajućeg statičkog proračuna i detaljnog opisa.
Jarbol za zastavu mora se održavati u esteski urednom i funkcionalno ispravnom stanju.
Jarbol za zastavu na javnoj površini dužan je da održava vršilac komunalne djelatnosti kojem je Prijestonica povjerila poslove održavanja odnosne javne površine, odnosno subjekat kojem je izdato odobrenje.
Jarbol za zastavu na kontaktnoj površini dužan je da održava vlasnik odnosne površine.
Turistička i druga obavještajna signalizacija
Član 64
Turistička i druga obavještajna signalizacija (putokazi, znakovi i sl.) na javnim i kontaktnim površinama, kao i na stubovima javne rasvjete postavlja se na osnovu odobrenja organa za komunalne poslove.
Odobrenje za postavljanje turističke i druge obavještajne signalizacije na stubovima javne rasvjete izdaje se na osnovu predhodne saglasnosti vršioca komunalne djelatnosti kojem je Prijestonica povjerila poslove održavanja javne rasvjete.
Signalizaciju iz stava 1 ovog člana dužan je da održava u esteski urednom i funkcionalno ispravnom stanju:
   - subjekat koji je postavio; ili
   - vršilac komunalne djelatnosti kojem je Prijestonica povjerila poslove održavanja odnosne javne površine, odnosno održavanje javne rasvjete, ukoliko je signalizaciju postavila Prijestonica odnosno javna služba ili organizacija koju je osnovala Prijestonica.
IV UKLANJANJE SNIJEGA I LEDA
Član 65
U cilju obezbjeđivanja uslova za bezbjedno i nesmetano odvijanje života u gradu u zimskom periodu, sa određenih javnih površina i površina u javnom korišćenju obavezno se uklanja snijeg i led, kao i ledenice sa krovova i isturenih djelova zgrada.
Za uklanjanja snijega i leda sa površina iz stava 1 ovog člana, obavezni su:
   - vršilac komunalne djelatnosti kojem je Prijestonica povjerila poslove održavanja Opštinskih puteva (u daljem tekstu: vršilac komunalne djelatnosti za održavanje puteva), shodno posebnom Programu, i to za: uklanjanje snijega i leda sa lokalnih puteva i ulica u naseljima u skladu sa zakonom kojim se uređuju pitanja od značaja za puteve i odredbama ove odluke;
   - vršilac komunalne djelatnosti kojem je Prijestonica povjerila poslove upravljanja pijacama, i to: za uklanjanje snijega i leda sa prostora pijaca, kao4 i sa prostora koji su u neposrednoj funkcionalnoj vezi sa prostorom pijace (trotoari oko pijace, parking prostor unutar pijace i staza za prilaz vozila za snabdijevanje);
   - vršilac komunalne djelatnosti kojem je Prijestonica povjerila poslove odžavanja javnog groblja i kapele u skladu sa Pravilnikom;
   - subjekti koji upravljaju autobuskom, benzinskom stanicom i sličnim infrastrukturnim objektima za potrebe javnog saobraćaja, i to za uklanjanje snijega i leda sa operativnih površina i pristupnih površina tim objektima, kao i, u slučaju poledice, za posipanje odgovarajućim materijalom površina koje služe za prilaz ovim objektima;
   - privredna društa, preduzetnici, pravna i fizička lica koji obavljaju sportske, ugostiteljske, trgovinske i druge djelatnosti u objektima koji imaju obezbjeđen pristup sa javne površine, i to za: uklanjanje snijega i leda sa prilaznih puteva i staza koje koriste i, u slučaju poledice, posipanje odgovarajućim materijalom, i to počev od kolovoza pa do svojih objekata, kojima ti prilazni putevi odnosno staze služe;
   - privredna društva, preduzetnici, pravna i fizička lica koja koriste stambeno-poslovne i poslovne zgrade, i to za: uklanjanje snijega i, u slučaju poledice, za posipanje trotoara ispred tih zgrada odgovarajućim materijalom;
   - vlasnik poslovnih objekata, ako se u prizemlju stambene zgrade nalazi poslovna prostorija, i to za: uklanjanje snijega i, u slučaju poledice, za posipanje trotoara ispred tih poslovnih prostorija odgovarajućim materijalom;
   - vlasnici privremenih objekata, i to za: uklanjanje snijega i, u slučaju poledice, za posipanje trotoara ispred tih objekata odgovarajućim materijalom.
Obaveza uklanjanja snijega i leda nastaje u zimskim uslovima, tj. kada je snijeg viši od 5 cm ili nastane trajna zaleđenost javnih površina odnosno površina u javnom korišćenju.
Član 66
Program iz člana 65 stava 2 alineja 1 ove odluke sadrži:
   - spisak gradskih saobraćajnica sa redom prvenstva po kome se obavlja uklanjanje snijega i leda sa tih površina, sprečava stvaranje poledice i posipa odgovarajućim materijalom;
   - broj i vrstu mehaničkih sredstava, njihovu namjenu i raspored korišćenja;
   - broj i raspored radnika koji će uklanjati snijeg i led; i
   - potrebna finansijska sredstava za sprovođenje programa.
Prilikom utvrđivanja reda prvenstva moraju se uzeti u obzir gradske saobraćajnice u kojima se nalaze zdravstvene i dječje ustanove, škole, centri za snabdijevanje, stajališta za autobuse i sl.
Program iz stava 1 ovog člana utvrđuje - donosi, vršilac komunalne djelatnosti za održavanje puteva, privredno društvo ili preduzetnik koji obavlja uklanjanje snijega i leda, uz saglasnost organa lokalne uprave za komunalne poslove.
Član 67
O uklanjanju snijega i leda sa ulica i puteva koji nijesu obuhvaćeni Programom staraju se štabovi mjesnih zajednica za uklanjanje snijega.
Član 68
Javne saobraćajne površine u zimskim uslovima se, radi sprečavanja nastanka leda i klizanja, posipaju odgovarajućim materijalom, pri čemu se površine uz drvorede mogu posipati samo sredstvima koja imaju deklaraciju o neškodljivosti za stabla.
Nakon prestanka zimskih uslova, vršilac komunalne djelatnosti kojem je Prijestonica povjerila poslove održavanja Opštinskih puteva, dužan je da posuti materijal ukloni.
Član 69
Prilikom uklanjanja snijega i leda, zabranjeno je:
   - na ulice i trotoare iznositi i gomilati snijeg sa površina u javnom korišćenju, iz dvorišta, bašta odnosno sa zgrada;
   - zatrpavati snijegom i ledom otvore slivnika i šahtove;
   - deponovati snijeg i led na javne zelene površine.
Ako privredno društo, preduzetnik, pravno odnosno fizičko lice, koje je u skladu sa odredbama ove odluke obavezno da ukloni snijeg i led, prilikom njegovog uklanjanja uništi odnosno ošteti javnu površinu odnosno zasade, dužno je da snosi troškove vraćanja javne površine u prvobitno stanje odnosno sađenja novih sadnica.
Član 70
Snijeg i led se uklanja sa trotoara, prilaznih odnosno pješačkih staza isped zgrada, odnosno poslovnih prostora, ispred objekata u izgradnji, ispred i oko neizgrađenog građevinskog zemljišta, kao i ispred privremenog objekta u širini koja omogućava nesmetano odvijanje pješačke komunikacije.
Obaveze iz stava 1 ovog člana odnose se i na saobraćajne površine u javnom korišćenju (interne saobraćajnice oko ili između zgrada i sl.).
Snijeg sa trotoara i kolovoza skuplja se na ivicu trotoara, a ako je trotoar manje širine od 1,5 m na ivičnjak kolovoza, sa tim da se olučnjaci ne zatvaraju i da se ne ometa prolaz pješaka i vozila.
U slučaju kada količina sakupljenog snijega ometa prolaz pješaka trotoarom i/ili odvijanje saobraćaja na kolovozu, vršilac komunalne djelatnosti za održavanje puteva dužan je da sakupljeni snijeg odvozi na lokaciju koja je određena za tu namjenu.
Član 71
Sa krova i drugih spoljnih djelova zgrade koja se graniči sa javnom površinom ili površinom u javnom korišćenju, vlasnik, odnosno korisnik zgrade dužan je da uklanja ledenice radi sprečavanja odnosno otklanjanja opasnosti za život i zdravlje ljudi i bezbjednosti dobara i okoline.
Za uklanjanje ledenica sa krova i drugih spoljnih djelova zgrade odgovoran je vlasnik odnosno organ upravljanja zgradom.
Za uklanjanje ledenica sa spoljnog djela zgrade koji je u sastavu određenog stana ili drugog posebnog djela zgrade, a koji je dostupan za uklanjanje, odgovoran je vlasnik, odnosno korisnik tog djela zgrade.
U slučaju da nije moguće uklanjanje ledenica sa zgrade, lica iz st. 1, 2 i 3 ovog člana dužna su da blagovremeno postave oznake upozorenja na opasnost od pada ledenica, kao i odgovarajuću barijeru radi obilaženja ugroženih djelova površine iz stava 1 ovog člana.
Član 72
Ukoliko vršilac komunalne djelatnosti, privredno društvo, preduzetnik, drugo pravno odnosno fizičko lice iz čl. 65, 67 i 69 ove Odluke, ne izvrše svoje obaveze, pa zbog toga nastupi povreda ili šteta na imovini trećih lica, za nju će odgovarati po principu objektivne odgovornosti.
Prijestonica odnosno vršilac komunalne djelatnosti ima pravo od subjekata iz stava 1 ovog člana, na regresnu naknadu troškova nastalih po osnovu štete pričinjene trećim licima usled povreda od pada na odnosnim javnim površinama.
Član 73
Za vrijeme trajanja sniježnih padavina, organ za poslove saobraćaja može rješenjem ograničiti parkiranje vozila na parking mjestima uz kolovoz.
Ako vlasnik odnosno korisnik vozila, dobrovoljno ne postupi u skladu sa rješenjem iz stava 1 ovog člana, komunalni inspektor će naložiti premiještanje vozila, specijalnim vozilom "pauk", o trošku vlasnika odnosno korisnika vozila.
V UPRAVLJANJE JAVNOM RASVJETOM
Član 74
Ulice odnosno djelovi državnog puta koji prolaze kroz naselje, oko vaspitno-obrazovnih i zdravstvenih ustanova, trgovi, trotoari, pješačke staze i druge pješačke zone moraju biti opremljene sistemom javne rasvjete.
Lokalni pute vi mogu biti opremljeni sistemom javne rasvjete.
Objekti istorijske i kulturne vrijednosti, kao i spomen-obilježja čije je održavanje obaveza Prijestonice osvjetljavaju se tako da njihove arhitektonske i druge vrijednosti dolaze do punog izražaja, na način da izvor svjetlosi bude zaštićen od prolaznika.
Javna rasvjeta se gradi u skladu sa savremenom svjetlosnom tehnikom uvažavajući načelo energetske efikasnosti, kao i prostorno-urbanističke vrijednosti, značaj i izgled pojedinih djelova grada, pojedinih javnih površina i potrebe saobraćaja i građana.
Član 75
Objekti, uređaji i instalacije javne rasvjete moraju se održavati u estetski urednom i funkcionalno ispravnom stanju.
Održavanje objekata, uređaja i instalacija javne rasvjete obavlja vršilac komunalne djelatnosti kojem je Prijestonica povjerila te poslove, u skladu sa Pravilnikom i godišnjim programom obavljanja komunalnih djelatnosti.
Član 76
Zabranjeno je bespravno priključenje na objekte i/ili instalacije javne rasvjete.
VI ODRŽAVANJE MOSTOVA I OTVORENIH PLAŽA, OBALA RIJEKA, JEZERA, OTVORENIH ODVODNIH KANALA I SLIČNO
Mostovi
Član 77
Održavanje mostova obavlja vršilac komunalne djelatnosti kojem je Prijestonica povjerila poslove održavanja Opštinskih puteva, u skladu sa zakonom kojim se uređuju pitanja od značaja za puteve.
Otvorene plaže, obale rijeka i jezera
Član 78
Uređeno i izgrađeno kupalište na otvorenoj plaži, obali rijeke i jezera mora se održavati u urednom stanju, u skladu sa propisima o turizmu i ugostiteljstvu.
O održavanju uređenog i izgrađenog kupališta sa pripadajućim sadržajem, kao i čistoće na njima stara se zakupac odnosno, ako ista nijesu data u zakup, vršilac komunalne djelatnosti kojem je Prijestonica povjerila te poslove.
Na uređenom i izgrađenom kupalištu mogu se postavljati privremeni objekti u funkciji korišćenja kupališta u skladu sa uslovima i na lokacijama utvrđenim Programom postavljanja privremenih objekata i propisima iz stava 1 ovog člana.
Vlasnici privremenih objekata iz stava 3 ovog člana dužni su da ih održavaju u estestki urednom i funkcionalno ispravnom stanju.
Održavanje čistoće na otvorenoj plaži, obali rijeke i jezera, izuzev površina iz stava 1 ovog člana, obavlja vršilac komunalne djelatnosti kojem je Prijestonica povjerila te poslove u skladu sa odredbama ove odluke.
Otvoreni odvodni kanali
Član 79
Otvorene odvodne kanale na javnim površinama održava vršilac komunalne djelatnosti kome je Prijestonica povjerila te poslove.
Otvoreni odvodni kanali se održavaju na način da se omogući neometan protok atmosferskih voda, naročito u periodu hidrološkog maksimuma.
Član 80
Zabranjeno je pregrađivanje i/ili zatrpavanje otvorenog odvodnog kanala.
VII ODRŽAVANJE JAVNIH TOALETA
Član 81
Javni toaleti moraju se održavati u estetski urednom i funkcionalno ispravnom stanju, u skladu sa sanitarnim propisima.
Održavanje javnih toaleta obavlja vršilac komunalne djelatnosti kojem je Prijestonica povjerila te poslove.
Član 82
Zabranjeno je oštećivati inventar i pribor javnog toaleta.
VIII SPRJEČAVANJE NARUŠAVANJA KOMUNALNOG REDA BUKOM
Član 83
Zabranjeno je narušavanje komunalnog reda stvaranjem buke upotrebom mehaničkih uređaja i uređaja i opreme za hlađenje/grijanje odnosno ventilaciju iz ugostiteljskih objekata i objekata stambene i stambeno-poslovne namjene, suprotno odredbama Zakona.
Mjerenje nivoa buke iz uređaja i opreme iz stava 1 ovog člana vrši komunalna policija.
Član 84
Građevinski radovi u neposrednoj blizini objekata namijenjenih stanovanju, ne mogu se izvoditi u periodu od 22:00h do 06:00h narednog dana.
U cilju smanjenja negativnog uticaja buke na turističke i druge privredne aktivnosti, Prijestonica može posebnim propisom utvrditi period i područja u kojima se zabranjuje vršenje građevinskih radova, kao i vrstu radova čije vršenje se privremeno zabranjuje.
IX DRŽANJE I UZGAJANJE SITNE I KRUPNE STOKE I PERADI
Član 85
Držanje stoke i peradi na području grada zabranjeno je u sledećim granicama:
putem od benzinske stanice, kružnim putem (Donji kraj) pa do izlaska na ulicu Bulevar crnogorskih heroja (kod nekadašnjeg preduzeća "Košuta"), ogradom groblja i nekadašnjeg "Šumskog gazdinstva" izlazi na ulicu Lovćenska, do spoja sa ulicom Peka Pavlovića, ulica Peka Pavlovića, obuhvata južnu granicu zgrade nekadašnjeg preduzeća "Obod", čitav prostor oko Manastira i Ljetne pozornice do prve ulice lijevo koja izlazi do zgrade nekadašnjeg preduzeća "Bojana" (Donje polje), starim putem do izlaska na magistralni put Cetinje - Budva do benzinske stanice.
Granice pojasa iz stava 1 ovog člana utvrđene su u skladu sa grafičkim prilogom, koji je sastavni dio ove odluke.
Član 86
Na ostalom području grada dozvoljeno je držanje stoke i peradi pod uslovom da se njihovim držanjem ne zagađuju javne površine i ne ugrožavaju interesi susjeda ili objekata, (ispuštanjem fekalija, deponovanjem stajskog đubriva, neodržavanjem higijene u oborima ili dvorištima i sl.).
Član 87
Domaćinstva koja posjeduju stoku i perad dužna su da štale, obore i živinarnike drže u čistom stanju.
Prostor za odlaganje stajskog đubriva mora biti udaljen od sopstvenih stambenih objekata i objekata susjeda najmanje 15 metara.
Član 88
Pored zabrana propisanih Zakonom, zabranjeno je: puštanje stoke i peradi po ulicama i stazama, šetalištima, pijacama (osim na stočnoj pijaci), parkinzima i drugim javnim površinama.
X NADZOR
Član 89
Nadzor nad sprovođenjem ove odluke vrši organ za komunalne poslove, odnosno drugi organ lokalne uprave ukoliko su ovom odlukom u njegovoj nadležnosti utvrđeni pojedini poslovi.
Inspekcijski nadzor nad sprovođenjem ove odluke vrši komunalni inspektor.
Obezbjeđenje komunalnog reda i komunalni nadzor nad sprovođenjem ove odluke vrši komunalni policajac.
Član 90
Organi lokalne uprave koji izdaju odobrenja odnosno dozvole u skladu sa odredbama ove odluke, po jedan primjerak odobrenja odnosno dozvole dostavljaju službi za vršenje inspekcijskog i komunalnog nadzora.
XI KAZNENE ODREDBE
Član 91
Novčanom kaznom u iznosu od 150 eura do 10.000 eura kazniće se za prekršaj pravno lice ako:
   1) postupa suprotno zabranama iz člana 4 ove odluke;
   2) postavljene ili izgrađene objekte iz člana 4 stav 3 ove odluke ne, održava u estetski urednom i funkcionalno ispravnom stanju, u skladu sa podzakonskim aktom kojim se propisuje minimum kvaliteta i obim poslova za obavljanje komunalne djelatnosti i godišnjim programom obavljanja komunalnih djelatnosti;
   3) postavljene ili izgrađene objekte iz člana 4 st. 4 ove odluke, koje je izgradio ili postavio on odnosno Opština, ne održava u estetki urednom i funkcionalno ispravnom stanju (član 4 stav 4);
   4) prilikom uklanjanja objekta iz člana 3 stav 1 ove odluke, koje je izgradio ili postavio on odnosno Prijestonica, ne vrati javnu površinu u prvobitno stanje (član 4 stav 5);
   5) postupa suprotno zabranama iz člana 6 stav 3 ove odluke;
   6) tablu sa nazivom naselja ulice odnosno trga ne održava u estetski urednom i funkcionalno ispravnom stanju (član 17 stav 2);
   7) ne obavlja poslove uređivanja, održavanja čuvanja i zaštite javnih ovršina i pripadajućeg urbanog mobilijara, u skladu sa Pravilnikom i godišnjim programom obavljanja komunalnih djelatnosti (član 19 stav 2);
   8) ne vodi evidenciju o broju, vrsti i stanju urbanog mobilijara na javnim površinama, kao i o promjenama koje nastaju (član 30 stav 4);
   9) ne postavi tablu sa obavještenjem o uslovima korišćenja urbanog mobilijara, ako su za određeni urbani mobilijar predviđeni posebni ušlo vi korišćenja u pogledu načina i vremena korišćenja (član 31 stav 2);
   10) postavi tablu sa obavještenjem o uslovima korišćenja urbanog mobilijara bez odobrenja organa za komunalne poslove (član 31 stav 3);
   11) ne održava redovno zelenu površinu posebne namjene u skladu sa Pravilnikom i opštim uslovima propisanim ovom odlukom (član 36 stav 3);
   12) ne održava redovno javnu zelenu površinu, tako da svojim izgledom uljepšava naselje i služi svrsi za koju je namijenjena (član 36 stav 4);
   13) ne postavi tablu sa obavještenjem o režimu korišćenja javne zelene površine, ako se za određenu javnu zelenu površinu uspostavlja posebni režim korišćenja (član 36 stav 10);
   14) postavi tablu sa režimom korišćenja javne zelene površine bez odobrenja organa za komunalne poslove (član 36 stav 1
   15) na mjestima na kojima se zbog javnog zelenila ometa vidljivost saobraćaja, javno zelenilo ima visinu preko 0,5 m računajući od nivoa puta (član 37 stav 4);
   16) na uglovima raskrsnica posadi vegetaciju, čiji je biloški uzrast veći od 0,5 m (član 37 stav 5);
   17) ne ukloni bolesno stablo, stablo sklono padu ili drugo stablo na javnoj zelenoj površini koje može ugroziti bezbjednost ljudi i/ili imovinu odnosno ukloni stablo bez saglasnosti organa za komunalne poslove (član 39 stav 1);
   18) prilikom orezivanja drveća, uređivanja travnjaka i/ili obavljanja drugih radova na javnoj površini odnosno površini u javnom korišćenju, ne osigura bezbjednost prolaznika, odnosno da materijal i/ili otpad nastao tim aktivnostima ne ukloni odmah po obavljanom poslu, odnosno površinu ne očisti i/ili ne dovede u prvobitno stanje (član 39 stav 3);
   19) na javnoj zelenoj površini predviđenoj za drvored i/ili živu ogradu postavi podzemnu infrastrutkuru (član 40 stav 3);
   20) iznad postojeće podzemne infrastrutkure, odnosno na udaljenosti manjoj od one utvrđenih tehničkim propisima, zasadi drvo (član 40 stav 4);
   21) vrši presađivanje, uklanjanje ili sadnju novog stabla bez odobrenja organa za komunalne poslove (član 41 stav 2);
   22) postupa suprotno zabranama iz člana 42 ove odluke;
   23) poklopac na otvoru šahta ili rešetku na otvoru slivnika na javnoj površini postavi suprotno članu 44 st. love odluke;
   24) poklopac odnosno rešetku ne održava u estetski urednom i funkcionalno ispravnom stanju (član 44 stav 3 alineja 1);
   25) dotrajali, oštećeni odnosno uklonjeni poklopac odnosno rešetku ne zamijeni bez odlaganja (član 44 stav 3 alineja 2);
   26) otvor šahta odnosno slivnika ne ogradi i/ili jasno ne označi u slučaju iz člana 44 stav 4 ove odluke;
   27) za vrijeme izvođenja radova u šahtu odnosno slivniku, ne postavi oko otvora šahta odnosno slivnika odgovarajuće prepreke i/ili ih ne obilježi vidljivim znacima, odnosno po završetku radova otvor propisno ne zatvori i/ili površinu oko otvora ne dovede u prvobitno stanje (član 44 stav 5);
   28) javnu česmu, fontanu ili protivpožarni hidrant ne održava u estetski urednom i funkionalno ispravnom stanju (član 45 stav 4);
   29) postupa suprotno zabranama iz člana 46 ove odluke;
   30) stari bunar ne zaštiti zatvaranjem i/ili ne održava u estetski urednom stanju (član 47 stav 1);
   31) teren, koji je izgrađen odnosno postavljen na javnoj površini ne održava u estetski urednom i funkcionalno ispravnom stanju (član 48 stav 1);
   32) ne postavi na vidnom mjestu tablu sa uputstvima o korišćenju i radnom vremenu terena (član 48 stav 4);
   33) tablu iz člana 48 stav 4 ove odluke postavi bez odobrenja organa za komunalne poslove;
   34) ne izvede radove na dovođenju u ispravno stanje raskopane javne površine odmah po završetku radova zbog kojih je raskopana javna površina, a najkasnije u roku određenom u dozvoli za raskopavanje (član 52 stav 4);
   35) prilikom izvođenja radova raskopavanja odnosno rekonstrukcije saobraćajne površine, ne obezbijedi pješačku komunikaciju prema objektima koji se nalaze uz tu saobraćajnu površinu (član 55 stav 2);
   36) ne postupi u skladu sa članom 41 ove odluke, u slučaju kada je raskopavanjem javne površine došlo do vađenja stabla ili drugog rastinja (član 57);
   37) časovnik, uređaj za mjerenje spoljne temperature, uređaj za informativno mjerenje brzine kretanja vozila ili slični uređaj postavljen na javnoj površini ne održava u estetski urednom i funkcionalno ispravnom stanju (član 62 stav 2);
   38) postavi jarbol na zastavu na javnoj površini bez odobrenja organa za komunalne poslove (član 63 stav 1);
   39) jarbol za zastavu postavljen na javnoj površini ne održava u esteski urednom i funkcionano ispravnom stanju (član 63 stav 3);
   40) postavi turističku ili drugu obavještajnu signalizaciju na javnoj površini ili na stubu javne rasvjete bez odobrenja nadležnog organa (član 64);
   41) postavljenu signalizaciju iz člana 65 stav 1 ove odluke ne održava u esteski urednom i funkcionalno ispravnom stanju (član 64 stav 3);
   42) ne ukloni snijeg i led sa površina utvrđenih članom 65 stav 2 ove odluke;
   43) javne saobraćajne površine u zimskim uslovima ne posipa odgovarajućim materijalom radi sprečavanja nastanka leda i snijega odnosno površine uz drvorede posipa sredstvima koja nemaju deklaraciju o neškodljivosti za stabla (član 68 stav 1);
   44) nakon prestanka zimskih uslova, ne ukloni posuti materijal sa javnih saobraćajnih površina (član 68 stav 2);
   45) postupa suprotno zabranama iz člana 69 ove odluke;
   46) ne odveze sakupljeni snijeg na lokaciju koja je određena za tu namjenu, u slučaju kada količina sakupljenog snijega ometa prolaz pješaka trotoarom i/ili odvijanje saobraćaja na kolovozu (član 70 stav 4);
   47) objekat, uređaj ili instalacije javne rasvjete ne održava u estetski urednom i funkcionalno ispravnom stanju (član 75 stav 1);
   48) ne obavlja održavanje objekata, uređaja i instalacija javne rasvjete, u skladu sa Pravilnikom i godišnjim programom obavljanja komunalnih djelatnosti (član 75 stav 2);
   49) uređeno ili izgrađeno kupalište sa pripadajućim sadržajem na otvorenoj plaži, obali rijeke ili jezera ne održava u urednom stanju (član 78 stav 1);
   50) privremeni objekat na uređenom ili izgrađenom kupalištu ne održava u estestki urednom i funkcionalno ispravnom stanju (član 78 stav 4);
   51) ne održava otvoreni odvodni kanal na način da se omogući neometan protok atmosferskih voda, naročito u periodu hidrološkog maksimuma (član 79 stav 2);
   52) ne održava javni toalet u estetski urednom i funkcionalno ispravnom stanju, u skladu sa sanitarnim propisima (član 81 stav 1);
   53) ne uspostavi evidenciju iz člana 30 ove odluke u roku od šest mjeseci od dana stupanja na snagu ove odluke;
Za prekršaj iz stava 1 ovog člana kazniće se odgovorno lice u pravnom licu i fizičko lice kaznom u iznosu od 50 eura do 1000 eura.
Za prekršaj iz stava 1 ovog člana kazniće se preduzetnik novčanom kaznom u iznosu od 150 do 3000 eura.
Član 92
Novčanom kaznom u iznosu od 150 eura do 10.000 eura kazniće se pravno lice ako:
   1) prilikom uklanjanja objekta iz člana 4 stav 2 ove odluke, koje je izgradio ili postavio, ne vrati javnu odnosno kontaktnu površinu u prvobitno stanje (član 4 stav 5);
   2) ukloni, uništi i/ili ošteti objekat iz člana 4 stav 2 ove odluke za čije održavanje je odgovoran subjekat kome je Prijestonica povjerila poslove održavanja (član 4 stav 6);
   3) spoljne djelove stambene zgrade, poslovne zgrade, pomoćnog objekta odnosno privremenog objekta redovno ne održava u estetski urednom i funkcionalno ispravnom stanju (član 6 stav 1 i 2);
   4) na spoljnim djelovima zgrade odnosno drugog objekta iz člana 6 ove odluke, ispiše, nacrta ili oboji grafit, izlijepi plakat, oglas, transparent ili drugi natpis ili na drugi način naruši izgled fasade (član 6 stav 3);
   5) dvorište odnosno površinu u javnom korišćenju stambene odnosno poslove zgrade ne održava u urednom stanju (član 8 stav 1);
   6) urbanističku odnosno katastarsku parcelu koja nije privedena namjeni a kontaktna je ili vidljiva sa javne površine ili površine u javnom korišćenju ne održava u urednom stanju (član 8 stav 3);
   7) ne istakne natpis sa svojim nazivom pod koijim posluje na fasadi zgrade u kojoj obavlja svoju djelatnost (član 11 stav 1);
   8) postavi tablu sa natpisom u suprotnosti sa odredbama člana 11 stav 5 i 6 ove odluke.
   9) ne održava natpis iz člana 11 stav 1 ove odluke u estestki urednom tehnički i funkcionalno ispravnom stanju (član 12 stav 4);
   10) postavi reklamu objekta bez odobrenja nadležnog organa za komunalne poslove (član 13 stav 1);
   11) na reklamnom panou istakne uvredljiv i/ili diskriminušići sadržaj (član 13 stav 9);
   12) postavi reklamni natpis na staklu bez odobrenja organa nadležnog za komunalne poslove (član 14 st 2);
   13) mural nekomercijalne sadržine ne održava u estetski urednom stanju te nakon njegovog uklanjanja površinu na kojoj je bio postvljen vrati u prvobitno stanje, odnoso uredi (član 15 stav 5);
   14) na muralu istakne uvredljiv i/ili diskriminušići sadržaj (član 15 stav 7);
   15) izlog, odnosno drugu zastakljenu površinu poslovnog prostora, koja je vidljiva sa javne površine, ne održava estetski urednom I funkcionalonom stanju (član 16 stav 1);
   16) u izlogu poslovnog prostora, koji je vidljiv sa javne površine, drži ambalažu ili skladištiti robu (član 16 stav 4);
   17) izvan izloga, odnosno poslovnog prostora (na ulaznim vratima, prozorima, okvirima izloga ili slično) izloži robu (član 16 stav 5);
   18) tablu sa brojem stambene odnosno poslovne zgrade, ne održava u estetski urednom i funkcionalno ispravnom stanju (član 17 stav 2);
   19) samoinicijativno postavi ili mijenja tablu sa nazivom naselja, ulice, trga odnosno sa brojem stambene odnosno poslovne zgrade (član 17 stav 4);
   20) koristi urbani mobilijar suprotno negovoj namjeni (član 31 stav 1);
   21) neovlašćeno postavi tablu sa obavještenjem o uslovima korišćenja urbanog mobilijara (član 31 stav 2);
   22) zauzme javnu površinu deponovanjem građevinskog i/ili drugog materijala, postavljanjem konstrukcija drvenih I metalnih ili postavljanjem vozila u svrhu izvođenja građevisnkih radova bez odobrenja organa za komunalne poslove (član 34 stav 1);
   23) ne ogradi privremeno zauzetu javnu površinu, prilikom izvođenja radova iz člana 34 stava 1 ove odluke (član 34 stav 3);
   24) ne održava u urednom stanju (neoštećena, bez plakata, itd.) ogradu iz člana 34 stava 3 ove odluke, postavljenu na javnoj površini ili kontaktnoj površini, odnosno tokom noći i za vrijeme magle propisno je ne obilježi i/ili ne osvjetli (član 34 stav 4);
   25) ne omogući prohodnost trotoara i/ili kolovoza i/ili ne osigura bezbjednost prolaznika odnosno učesnika u saobraćaju, ako se postavljanjem skele zauzme trotoar ili kolovoz (član 34 stav 5);
   26) u toku izvođenja građevinskih radova, u cilju obezbjedjivanja čistoće i funkcionalnosti javnih površina postupa suprtono članu 35 ove odluke.
   27) ne postavi odnosno neovlašćeno postavi tablu sa obavještenjem o režimu korišćenja javne zelene površine (član 36 stav 10);
   28) prilikom izgradnje, rekonstrukcije, adaptacije odnosno rušenja objekta, ne čuva postojeću vegetaciju i/ili zemljište na javnoj zelenoj površini i/ili površini u javnom korišćenju na način što postojeću vegetaciju (travnjak, šiblje, drveće i sl.) ne zaštiti za vrijeme trajanja radova, odnosno plodni sloj zemlje ne sačuva na gradilištu ili skloni na posebno odlagalište (član 38);
   29) prilikom orezivanja drveća, uređivanja travnjaka i/ili obavljanja drugih radova na površini u javnom korišćenju, ne osigura bezbjednost prolaznika, odnosno materijal i/ili otpad nastao tim aktivnostima ne ukloni odmah po obavljenom poslu, odnosno površinu ne očisti i/ili ne dovede u prvobitno stanje (član 39 st 3);
   30) na javnoj zelenoj površini predviđenoj za drvored i/ili živu ogradu postavi podzemnu infrastrutkuru (član 40 stav 3);
   31) ne obezbijedi presađivanje zdravih stabala ili sadnju tri nova stable, kada je to tehnički izodljivo, za svako stablo posječeno prilikom izgradnje stambenog odnosno poslovnog objekata, saobraćajne odnosno komunalne infrastrukture (član 41 stav 1);
   32) vrši presađivanje, uklanjanje ili sadnju novog stabla bez odobrenja organa za komunalne poslove (član 41 stav 2);
   33) obori ili ukloni drvo sa javne površine odnosno površine u javnom korišćenju bez odobrenja nadležnog organa (član 41 stav 6);
   34) postupa suprotno zabranama iz člana 42 ove odluke;
   35) poklopac na otvoru šahta ili rešetke na otvoru slivnika na javnoj površini postavi suprotno članu 44 stav 1 i 2 ove odluke;
   36) poklopac odnosno rešetku ne održava u estetski urednom i funkcionalno ispravnom stanju (član 44 stav 3 alineja 1);
   37) dotrajali, oštećeni odnosno uklonjeni poklopac odnosno rešetku ne zamijeni bez odlaganja (član 44 stav 3 alineja 2);
   38) otvor šahta odnosno slivnika ne ogradi i/ili jasno ne označi u slučaju iz člana 44 stav 4 ove odluke;
   39) za vrijeme izvođenja radova u šahtu ili slivniku, ne postavi oko otvora šahta odnosno slivnika odgovarajuće prepreke i/ili ih ne obilježi vidljivim znacima, odnosno po završetku radova otvor propisno ne zatvori i/ili površinu oko otvora ne dovede u prvobitno stanje (član 44 stav 5);
   40) fontanu postavljenu na površini u javnom korišćenju stambene ili poslovne zgrade ne održava u estetski urednom i funkcionalno ispravnom stanju (član 45 stav 6);
   41) postupa suprotno zabranama iz člana 46 ove Odluke;
   42) teren, koji je izgrađen odnosno postavljen na javnoj površini ili kontaktnoj površini, ne održava u estetski urednom i funkcionalno ispravnom stanju (član 48 stav 1);
   43) ne postavi na vidnom mjestu tablu sa uputstvima o korišćenju i radnom vremenu terena (član 48 stav 4);
   44) tablu iz člana 48 stav 5 ove odluke postavi bez odobrenja organa za komunalne poslove;
   45) ne pridržava se uputstava o korišćenju i radnom vremenu terena, odnosno odredbi ove odluke kojima se uređuje održavanje čistoće i zaštita javnih površina (član 48 stav 6);
   46) ostavi životinjski leš i/ili nus proizvod životinjskog porijekla na javnoj površini ili prostoru vidljivom sa javne površine (član 49 stav 1);
   47) na javnoj površini ili površini u javnom korišćenju ostavi dotrajalo, oštećeno i/ili napušteno vozilo (član 50 stav 1);
   48) istovari ogrijevni materijal na javnoj saobraćajnoj površini ili površini javnim zelenim I drugim javnim površinama, osim u slučaju iz člana 51 stav 2 ove odluke (član 51 stav 1);
   49) koristi drugu javnu površinu za istovar ogrijevnog materijala suprotno članu 51 stav 2 ove odluke;
   50) u slučaju iz člana 53 stav 1 ove odluke, ne obavijesti organ lokalne uprave za vršenje inspeklcijskog i/ili komunalnog nadzora najkasnije u roku od 24 časa od nastanka više sile ili kvara i ne podnese pisani zahtjev za izdavanje dozvole za raskopavanje javne površine, sa potrebnom dokumentacijom (član 52 stav 2);
   51) prilikom izvođenja radova prekovapavanja odnosno rekonstrukcije saobraćajne površine, ne obezbijedi pješačku komunikaciju prema objektima koji se nalaze uz tu saobraćajnu površinu (član 55 stav 2);
   52) ne postupi u skladu sa članom 41 ove odluke, u slučaju kada je prekopavanjem javne površine došlo do vađenja stabla ili drugog rastinja (član 57);
   53) koristiti javnu površinu za održavanje sportskih kulturnih I drugih manifestacija bez odobrenja nadležnog organa za komunalne poslove (član 60 stav 1);
   54) postavljene privremene objekte za potrebe manifestacije ne drži u estetski urednom i funkcionalno ispravnom stanju, i mjesto održavanja manifestacije po završetku manifestacije ne dovede u prvobitno stanje bez odlaganja, a najkasnije u roku utvrđenim odobrenjem (član 60 stav 5);
   55) za vrijeme trajanja manifestacije na kojoj se očekuje više od 250 učesnika, ne obezbijedi postavljanje kanti za odlaganje otpada, u skladu sa Pravilnikom, te iste ukloni odmah nakon završene manifestacije (član 60 stav 6);
   56) za vrijeme trajanja manifestacije, ne obezbijedi sanitarnu, tehničku i higijensku ispravnost odnosno urednost, čistoću i funkcionalnost pokretnog toaleta (član 60 stav 8);
   57) postavi turističku ili drugu obavještajnu signalizaciju na javnoj ili kontaktnoj površini ili na stubu javne rasvjete bez odobrenja organa za komunalne poslove (član 64 st. 1);
   58) postavljenu signalizaciju iz člana 65 stava 1 ove odluke ne održava u esteski urednom i funkcionalno ispravnom stanju (član 64 stav 3);
   59) ne ukloni snijeg i led sa površina utvrđenih članom 65 stav 2 ove odluke (član 65 stav 1);
   60) ne ukloni ledenice sa krova ili drugih spoljnih djelova zgrade koja se graniči sa javnom površinom ili površinom u javnom korišćenju (član 71 stav 1);
   61) u slučaju da nije moguće uklanjanje ledenica sa zgrade blagovremeno ne postavi oznake upozorenja na opasnost od pada ledenica odnosno odgovarajuću barijeru radi obilaženja ugroženih djelova površine člana 66 stav 1 ove odluke (član 71 stav 4);
   62) ne postupi po rješenju o ograničavanju parkiranja na parking mjestima uz kolovoz za vrijeme trajanja sniježnih padavina (član 73 stav 1);
   63) bespravno se priključi na objekat i/ili instalaciju javne rasvjete (član 76);
   64) uređeno ili izgrađeno kupalište sa pripadajućim sadržajem na otvorenoj plaži, obali rijeke ili jezera ne održava u urednom stanju u skladu sa propisima o turizmu I ugostiteljstvu (član 78 stav 1);
   65) privremeni objekat na uređenom ili izgrađenom kupalištu ne održava u estestki urednom i funkcionalno ispravnom stanju (član 78 stav 4);
   66) pregradi i/ili zatrpa otvoreni odvodni kanal (član 80);
   67) naruši komunalni red stvaranjem buke upotrebom mehaničkog uređaja ili uređaja odnosno opreme za hlađenje/grijanje odnosno ventilacije iz ugostiteljskog objekta i objekta stambene i stambeno-poslovne namjene, suprotno odredbama Zakona (član 83 stav 1);
   68) izvodi građevinske radove u neposrednoj blizini objekata namijenjenih stanovanju, u periodu od 22.00h do 06.00h narednog dana (član 84 stav 1);
   69) drži odnosno uzgaja stoku i perad suprotno odredbama člana 85 odluke;
   70) na ulicama stazama i šetalištima pijacama (osim na stočnoj pijaci) parkinzima i drugim javnim površinama pušti stoku I perad (član 88);
Za prekršaj iz stava 1 ovog člana kazniće se i odgovorno lice u pravnom licu i fizičko lice novčanom kaznom u iznosu od 50 eura do 1000 eura.
Za prekršaj iz stava 1 ovog člana kazniće se preduzetnik novčanom kaznom u iznosu od 100 eura do 3000 eura.
XII PRELAZNE I ZAVRŠNA ODREDBA
Uspostavljanje evidencije
Član 93
Vršilac komunalnih djelatnosti dužan je da uspostavi evidenciju iz člana 30 ove odluke u roku od godinu dana od dana stupanja na snagu ove odluke.
Član 94
Plan postavljanja posuda za sakupljanje komunalnog otpada iz člana 23 stav 1 ove odluke donijeće se u roku od 90 dana od dana stupanja na snagu ove odluke.
Započeti postupci
Član 95
Postupci započeti do stupanja na snagu ove odluke završiće se po odredbama odluke o održavanju čistoće i komunalnom uređenju grada ("Službeni list RCG - Opštinski propisi", br. 035/04, Službeni list Crne Gore - Opštinski propisi", br. 014/09, 037/10, 018/11,001/12, 029/12 i 039/16).
Stupanje na snagu
Član 96
Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".
Danom stupanja na snagu ove odluke prestaje da važi odluka o održavanju čistoće i komunalnom uređenju grada ("Službeni list RCG - Opštinski propisi", br. 035/04, Službeni list Crne Gore - Opštinski propisi", br. 014/09, 037/10, 018/11, 001/12, 029/12 i 039/16).

Broj: 02-016/22-2276
Cetinje, 29.09.2022. godine
Skupština Prijestonice Cetinje
Potpredsjednik,
Mirko Stanić, s.r.